Intră acum și în grupul de
Deputatul PSD de Suceava Gheorghe Șoldan, candidatul PSD la funcția de președinte al Consiliului Județean Suceava, a transmis, luni, printr-un comunicat de presă, că a fost la Mălini în a doua zi de Paști și că a constatat că turismul s-a dezvoltat în zonă ca urmare a demersurilor primarului Petru Nistor, dar că acesta nu a fost ajutat de Consiliul Județean Suceava care după zece ani nu a reușit să termine modernizarea drumului care face legătura cu Borca, denumit „Drumul Talienilor”
„M-am bucurat să petrec a doua zi de Paște într-una dintre cele mai frumoase comune din județ, dar și din România, Mălini, împreună cu aproximativ 1500 de mălinari și cu gospodarul lor, primarul Petru Nistor. Potrivit statisticilor, zeci de mii de turiști vin anual la Mălini, iar acest lucru se datorează exclusiv primarului Nistor, care a dezvoltat foarte mult comuna, devenită stațiune de interes local”, a arată Șoldan.
El a spus că în încercarea de a continua dezvoltarea proiectelor de turism pentru comunitatea sa, primarul Nistor nu a beneficiat însă de sprijinul necesar din partea actualei conduceri a Consiliului Județean Suceava, situație care s-a înrăutățit în ultimii ani.
„Este încă o dovadă de demagogie politică din partea „întâiului bucovinean”, care de peste 10 ani nu reușește să finalizeze modernizarea Drumului Talienilor, cu care se tot laudă în ultimele trei campanii electorale. Un proiect de modernizare inițiat de ministrul Dezvoltării din acea perioadă. Proiect pe care Flutur vrea să-l finalizeze în sfârșit, după un deceniu, și să taie panglica înainte de alegerile din iunie, pozând victorios pentru o nouă realizare măreață, ale cărei merite nu îi aparțin”, a declarat deputatul.
Gheorghe Șoldan a adăugat că este bucuros că primarul Petru Nistor a acceptat să fie în echipa sa și că așa cum le-a spus și oamenilor prezenți în număr foarte mare la întâlnirea de luni, Măliniul trebuie să se dezvolte, iar exemplul unei astfel de administrații de succes trebuie multiplicat.
„Vreau să dezvolt fiecare localitate din județ și am foarte mulți specialiști în echipa mea, alături de care pot multiplica administrațiile care fac deja performanță. Vremea în care un singur om conduce acest județ trebuie să apună. Vremea în care un singur om dă lumină, bate toaca, cântă, joacă, dă tonul cântărilor, iese din ou și cine știe ce-i mai trece prin cap nu mai poate continua. Avem nevoie de o echipă la conducerea județului, avem nevoie de o schimbare a ritmului de dezvoltare a județului Suceava. Un drum la 10 ani nu este cu siguranță drumul cel bun. Pe 9 iunie, oameni buni, am nevoie de cât mai mulți dintre voi să fiți alături de echipa mea”, a transmis Gheorghe Șoldan.